钦定古今图书集成/明伦汇编/闺媛典/第043卷 > 皇清 > 《义妇行》汤引𪟝
## 钦定古今图书集成/明伦汇编/闺媛典/第043卷 > 皇清 > 《义妇行》汤引𪟝

吴越王有大功于东南，而子孙食其报者，复异乎人。世传“忠孝” ，虽妇女亦可嘉焉。顾处士女妙贞，继其十七世孙时用，室遭张氏乱，弃其所生而全前

妻之子，其孙理容，出事迹观焉，为古体一章，以厉世云。

顾家一女肤如玉，炯炯灵台抱贞淑。择配奚州武肃
孙，井臼亲操谢膏沐。不必荆钗与布袄，雍雍自是闺
中宝。抚卑事上尽欢心，内外皆称新妇好。欢乐未央
灾祸来，闾阎满眼飞尘埃。长鲸大豕互吞食，雌凰雄
凤难徘徊。强将性命依岩壑，柏叶松肪共咀嚼。草衣
木屐度晨昏，乃畏强梁横侵掠。丈夫前室有佳儿，哇
哇相逐远奔驰。足趼腹枵行不得，锋横矢乱计宁施。
妾身有子年尤小，恩义欲兼嗟力少。残生苟幸得完
全，孤诚自有神明表。拊膺长恸望天呼，回头已作沟
中枯。男子虽羞邓伯道，妇女何惭鲁义姑。明皇九五
真龙出，一扫寰区群蚤虱。归来室宇尚依然，四方重
睹昇平日。矻然妇织与夫畊，眼看家道日康宁。苍苍
主者岂无谓，两男一女连绵生。五十年来三百指，螽
斯夺尽前人美。珍珠帘卷画堂深。鹤发披肩全寿祉。
节孝贤能世岂无，苍黄谁得展良图。伤哉此道日凋
丧，事迹何繇付董狐。